รัฐบาลไทย-ข่าวทำเนียบรัฐบาล-​ประชุมสรุปผลการขับเคลื่อนโครงการไทยนิยม ยั่งยืน ของกระทรวงศึกษาธิการ
วันจันทร์ที่ 9 กรกฎาคม 2561
​ประชุมสรุปผลการขับเคลื่อนโครงการไทยนิยม ยั่งยืน ของกระทรวงศึกษาธิการ
กระทรวงศึกษาธิการ จัดประชุมสรุปผลการดําเนินงานการขับเคลื่อนการพัฒนาประเทศตามโครงการไทยนิยม ยั่งยืน ในส่วนที่กระทรวงศึกษาธิการ ดําเนินการโดย พล.อ.สุรเชษฐ์ ชัยวงศ์
กระทรวงศึกษาธิการ จัดประชุมสรุปผลการดําเนินงานการขับเคลื่อนการพัฒนาประเทศตามโครงการไทยนิยม ยั่งยืน ในส่วนที่กระทรวงศึกษาธิการ ดําเนินการโดย พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ รับฟังสรุปผลและเป็นประธานปิดการประชุม เมื่อวันที่ 6 กรกฎาคม 2561 ณ หอประชุมคุรุสภา โดยมีนายการุณ สกุลประดิษฐ์ ปลัดกระทรวงศึกษาธิการ นายกฤตชัย อรุณรัตน์ เลขาธิการ กศน. นายอํานาจ วิชยานุวัติ ผู้ตรวจราชการกระทรวงศึกษาธิการ พร้อมด้วยผู้บริหารกระทรวงศึกษาธิการ และสํานักงาน กศน.ระดับจังหวัดทั่วประเทศ เข้าร่วมประชุม
พล.อ.สุรเชษฐ์ ชัยวงศ์ รมช.ศึกษาธิการ กล่าวให้นโยบายและแนวทางดําเนินการ ภายหลังรับฟังสรุปผลดังนี้
-การขยายชุมชนต้นแบบ
ในระดับอําเภอและตําบลทั่วประเทศ ขยายผลจากที่ประชุมในภาคต่าง ๆ ได้นําเสนอ "ชุมชนต้นแบบ" ซึ่งถือว่าเป็นความริเริ่มที่ดี เป็นความภูมิใจในพื้นที่ เดิมกําหนดไว้ให้เป็นภาคละ 1 แห่ง แต่จากข้อมูลยังมีหลายหมู่บ้านที่จะเป็นชุมชนต้นแบบได้อีก ดังนั้นในระยะเวลา 2 เดือนจากนี้ ขอให้ขยายผลการพัฒนาชุมชนต้นแบบไปในระดับอําเภอ โดยใช้กลไกประชารัฐเป็นแนวทางปฏิบัติ จากนั้นจึงจะปฏิบัติในขั้นต่อไปเพื่อขยายชุมชนต้นแบบไปสู่ระดับตําบล อย่างน้อยตําบลละ 1 หมู่บ้าน และจะขยายต่อไปอย่างต่อเนื่อง
-ให้ดําเนินการตามภารกิจสําคัญของโครงการไทยนิยม ยั่งยืน อย่างต่อเนื่อง เพื่อยกระดับคุณภาพชีวิตของประชาชนให้พ้นจากความยากจน ลดความเหลื่อมล้ํา เพิ่มรายได้กับประชาชนอย่างยั่งยืน โดยให้สํานักงาน กศน. เป็นหน่วยงานหลักในการช่วยเหลือประชาชนผู้มีรายได้น้อย สร้างช่องทางการขายสินค้าและเพิ่มรายได้ในชีวิตประจําวัน เพื่อยกระดับคุณภาพชีวิตของตนเองและชุมชน หลังจากนี้ กระทรวงศึกษาธิการได้มอบหมายให้ กศน. ทั่วประเทศ ขยายผลกลุ่มเป้าหมายที่ผ่านการอบรมหลักสูตร e-Commerce จากศูนย์ดิจิทัลชุมชน ไปขยายผลจากผู้ที่ได้อบรมไปแล้วกว่า100,000คน เพื่อทําการค้าออนไลน์ผ่านช่องทางต่าง ๆ รวมถึงช่องทางการค้าขายผ่านเว็บไซต์ e-Commerce หรือ e-Market ซึ่งจะส่งผลให้ประชาชนที่ได้รับการขยายผล การอบรมสามารถขายสินค้าออนไลน์ในรูปแบบต่าง ๆ ได้ตามเป้าหมายมากกว่า3 แสนคนภายในสิ้นปีนี้
-ให้ กศน.อําเภอ/ตําบล ทั่วประเทศ เปิดพื้นที่เป็น "ศูนย์จําหน่ายสินค้าและผลิตภัณฑ์ออนไลน์ กศน. (ONIE Online Commerce Center - OOCC)" ในส่วนที่สามารถดําเนินการได้ตามบริบทของพื้นที่ เพื่อเป็นสถานที่สําหรับประชาชนในการวางจําหน่ายสินค้าหรือสร้างช่องทางการจําหน่ายสินค้าออนไลน์ ตลอดจนให้คําปรึกษาและให้ความรู้เกี่ยวกับการผลิตและการจําหน่ายสินค้าออนไลน์ โดยไม่เก็บค่าใช้จ่าย ซึ่งจะเน้นไปที่กลุ่มผู้มีรายได้น้อยเพื่อเป็นการเพิ่มรายได้และยกระดับคุณภาพชีวิตของประชาชนให้ดีขึ้นตามแนวทางโครงการ “ไทยนิยม ยั่งยืน”
-ภารกิจใหม่ที่จะมอบหมายให้ดําเนินการต่อไป จํานวน 4 เรื่อง คือ
1) การแก้ไขปัญหาประชากรวัยเรียนที่อยู่นอกระบบการศึกษา ซึ่งทําได้ผลดีมากในพื้นที่จังหวัดชายแดนภาคใต้ จนได้รับความชื่นชมจากผู้แทน UNESCO จึงให้ขยายผลดําเนินการต่อเนื่องในทุกพื้นที่ทั่วประเทศ
2) การดูแลสุขภาวะ สุขอนามัยของประชาชนในพื้นที่ โดยเฉพาะพื้นที่ที่อยู่ห่างไกล พื้นที่ชายแดน ซึ่งที่ผ่านมากระทรวงสาธารณสุขดําเนินการอยู่แล้ว กระทรวงศึกษาธิการโดยครู กศน. จะเข้าไปช่วยประสานงานร่วมกับโรงพยาบาลส่งเสริมสุขภาพประจําตําบล และเจ้าหน้าที่ อสม.ในระดับหมู่บ้าน เช่นการอบรมให้ความรู้เกี่ยวกับการดูแลสุขภาพให้กับประชาชน
3) การเรียนรู้ภาษาไทย ให้เกิดความเข้าใจ ลดปัญหาที่ไม่สามารถอ่านออกเขียนได้อ่านแล้วเข้าใจให้อ่านคล่องเขียนคล่อง
4) การแก้ปัญหาคนไทยอ่านหนังสือน้อยอย่างจริงจัง
-ให้มีการประชุมติดตามการทํางาน ตามที่ได้มอบหมายให้ดําเนินการตามภารกิจดังกล่าวข้างต้น และทบทวนวางแผนแนวทางการทํางาน ในช่วงปลายเดือนสิงหาคม 2561
-ในห้วงของเดือนมหามงคล เดือนแห่งการเฉลิมพระเกียรติสมเด็จพระเจ้าอยู่หัวมหาวชิราลงกรณ บดินทรเทพยวรางกูร (ในหลวงรัชกาลที่ 10) เนื่องในโอกาสวันเฉลิมพระชนมพรรษา 66 พรรษา ขอเชิญชวนให้ช่วยกันรณรงค์การทําความดีตลอดเดือนมหามงคลนี้พร้อมกันทั่วประเทศ โดยน้อมนําศาสตร์พระราชา ยุทธศาสตร์พระราชทานของพระบาทสมเด็จพระปรมินทรมหาภูมิพลอดุลยเดช (ในหลวงรัชกาลที่ 9) คือ "เข้าใจ เข้าถึง พัฒนา" และหลักการทรงงาน อาทิเช่น"รู้ รัก สามัคคี" เป็นหลักชัยในการดําเนินงาน ซึ่งในหลวงรัชกาลที่ 10 ที่จะทรงสืบสานรักษา ต่อยอด พระบรมราชปณิธาน และทรงเจริญรอยตามพระยุคลบาทฯรวมทั้งน้อมนําพระบรมราโชบายด้านการศึกษาของในหลวงรัชกาลที่ 10 กล่าวคือ การศึกษาต้องมุ่งสร้างพื้นฐานให้แก่ผู้เรียน 4 ด้าน คือ 1) มีทัศนคติที่ถูกต้องต่อบ้านเมือง 2) มีพื้นฐานชีวิตที่มั่นคง-มีคุณธรรม 3) มีงานทํา-มีอาชีพ 4) เป็นพลเมืองดี มาพระราชทานไว้ จึงขอให้ผู้ร่วมประชุมนําไปเป็นแนวทางในการวางแผนและดําเนินการให้เกิดผลสัมฤทธิ์เป็นรูปธรรมต่อไป